b"\n_START_ARTICLE_\nCastell de Montmany\n_START_SECTION_\nHist\xc3\xb2ria\n_START_PARAGRAPH_\nEl castell de Montmany \xc3\xa9s documentat com a centre del terme des del 1187, b\xc3\xa9 que devia existir des de molt abans. Aix\xc3\xad, consta que en l'any 966 els marmessors del comte Mir assignaren a la seu barcelonina l'esgl\xc3\xa9sia de Sant Esteve de la Garriga, amb les esgl\xc3\xa9sies pr\xc3\xb2pies una de les quals era, hom creu, la de Sant Pau de Montmany. Els Santaeug\xc3\xa8nia, senyors del casal de Blancafort de la Garriga, en foren castlans des de finals del segle XII i tot el segle XIII. El castell hi consta en totes les transmissions de domini de la fam\xc3\xadlia Santaeug\xc3\xa8nia. L'alt domini era de la casa comtal o caserna del rei catalano-aragon\xc3\xa8s._NEWLINE__NEWLINE_Cap al 1357 en Ramon I de Centelles l'adquireix, per lliure i franc alou  de mans del rei Pere el Cerimoni\xc3\xb3s, el mer i mixt imperi i tota la jurisdicci\xc3\xb3 alta i baixa dels castells de Montmany i de Gallifa de la vegueria del Vall\xc3\xa8s, amb els termes respectius,  per 7.000 sous barcelonesos. Des d'aleshores, el terme romangu\xc3\xa9 propietat dels Centelles i resta unit fins al segle XVI a la baronia i despr\xc3\xa9s al comtat de Centelles, b\xc3\xa9 que tenia batlle propi. _NEWLINE_Dels delmes i r\xc3\xa8dits del castell de Montmany en benefici dels Centelles, n\xe2\x80\x99hi ha for\xc3\xa7a comprovants. Documentalment, veiem actuar els s\xc3\xadndics del terme del castell. En els fogatjaments del segle XIV, el \xc2\xabCastell de Muntmany\xc2\xbb hi surt esmentat. El 1379, el rector de Sant Pau de Montmany tenia \xc2\xabun cert benefici\xc2\xbb en \xc2\xabuna capella anomenada en el castell de Montmany\xc2\xbb.  En l'any 1380, la jurisdicci\xc3\xb3 de la Garriga fou venuda pel sobir\xc3\xa0 al seu conseller i majordom Eimeric de Centelles. L'any 1472 \xe2\x80\x94 any de la conclusi\xc3\xb3 de la guerra contra Joan II \xe2\x80\x94 la possessi\xc3\xb3 requeia, per vincles familiars, en Pere Galceran de Cru\xc3\xaflles. Hi ha esment que l'any 1519 els Centelles eren senyors de Montmany, amb tota la jurisdicci\xc3\xb3 civil i la criminal, i que el terme de Montmany era de la baronia de Centelles.\n_START_SECTION_\nArquitectura\n_START_PARAGRAPH_\n\xc3\x89s un edifici de planta quasi quadrada (16 x 15 m.). Les parets m\xc3\xa9s ben conservades s\xc3\xb3n la de l'est, de 6,5 m d'al\xc3\xa7ada i la del sud, un xic m\xc3\xa9s alta. El gruix dels murs \xc3\xa9s d'un m. aproximadament. La porta, de 170 cm d'amplada, s'obria al mig del mur oest. Hi devia haver un primer nivell, un primer pis d'uns 2,5 m, ambd\xc3\xb3s amb nombroses espitlleres i un tercer trespol, potser de coberta. Al centre de la construcci\xc3\xb3, una cambra de 4,55 x 6 m, potser servia com a cisterna. L'aparell constructiu del mur \xc3\xa9s de carreus desbastats, escairats i units amb morter de cal\xc3\xa7. Al costat de ponent, les restes d'un possible recinte exterior, m\xc3\xa9s o menys coetani de la construcci\xc3\xb3 principal. _NEWLINE_La fortificaci\xc3\xb3, per les seves caracter\xc3\xadstiques que recorden l'estructura interna d'algunes cases fortes de la baixa edat mitjana, es pot datar de finals del segle XI a ple segle XII."